શિયાળાની એક મધરાતે અહમદની હૂંફમાંય અચાનક હમીદાની આંખ ખૂલી ગઈ. બહાર કાળિયો રઘવાયો થઈ બરાડા પાડતો હતો. હમીદાએ ફાનસની વાટ ઊંચી કરી અને બહાર આંગણામાં આવી તો ખૂણામાં પડેલી કૂતરી ધીમું ધીમું કણસતી હતી. કાળિયો વાકું મોં કરી ત્યાં જોતો ઊભો હતો. હમીદાએ વધુ નજીક આવીને જોયું તો આશ્વર્યથી એની આંખો પહોળી થઈ ગઈ અને હાથ છાતી પર દબાઈ ગયા. કૂતરીના પગ વચ્ચે ચારેક રૂપાળાં બચ્ચાં પડ્યાં હતાં. આનંદથી ચીસ પાડતી હમીદા અંદર ઘસી ગઈ અને અહમદને ઉઠાડ્યો.